# **VYHLÁSENIE O ROZPOROCH**

 Návrh zákona sa predkladá na rokovanie vlády Slovenskej republiky s rozporom s:

1. Ministerstvo financií Slovenskej republiky

Ministerstvo financií Slovenskej republiky zásadne trvá na nasledujúcej pripomienke:

**K doložke vybraných vplyvov**

V analýze vplyvov na rozpočet verejnej správy, na zamestnanosť vo verejnej správe a financovanie návrhu (ďalej len „analýza vplyvov“) je kvantifikovaný nekrytý vplyv na rozpočet verejnej správy v tabuľke č. 1 v roku 2022 v sume 480 484 eur, v roku 2023 v sume 453 514 eur, v roku 2024 v sume 389 914 eur a v roku 2025 v sume 389 914 eur. Predkladateľ taktiež žiada zvýšenie počtu zamestnancov v kapitole Ministerstva kultúry SR o dve osoby od roku 2022. V časti 2.1.1. Financovanie návrhu predkladateľ uvádza, že financovanie navrhuje zo štátneho rozpočtu zvýšením rozpočtu kapitoly Ministerstva kultúry SR. Účinnosť zákona sa navrhuje od 25. apríla 2022, preto žiadame opraviť vo všetkých tabuľkách analýzy vplyvov prepočet mzdových výdavkov na osem mesiacov v roku 2022 a nie celoročný objem. Následne je potrebné opraviť výdavky na poistné a celkové bežné výdavky v roku 2022. V tabuľke č. 5 analýzy vplyvov žiadame opraviť priemerný mzdový výdavok na mesačnej úrovni, t. j. 1 350 eur a nie celoročný objem. Zároveň žiadame v roku 2022 v súlade s navrhnutou účinnosťou zákona prepočítať vplyv na mzdové výdavky na osem mesiacov a následne opraviť aj výdavky na poistné v roku 2022. Predložený materiál žiadame prepracovať tak, aby všetky negatívne vplyvy z neho vyplývajúce boli rozpočtovo zabezpečené v rámci oznámených limitov kapitoly Ministerstva kultúry SR k Návrhu rozpočtu verejnej správy na roky 2022 až 2024, ktorý vláda SR schválila uznesením č. 577/2021.

*Stanovisko Ministerstva kultúry* *Slovenskej republiky:*

Prepočet mzdových výdavkov a poistného za rok 2022 na alikvótnu časť bol zapracovaný vo všetkých tabuľkách. Priemerný mzdový výdavok bol opravený na mesačný.

Vzhľadom na zapracovanie ďalších pripomienok z medzirezortného pripomienkového konania boli vplyvy na rozpočet verejnej správy upravené. Aktualizovaná analýza kvantifikuje nekrytý vplyv na rozpočet verejnej správy v sume 464 074 eur v roku 2022, 779 29 eur v roku 2023 a od roku 2024 614 792 eur každoročne.

Ministerstvo kultúry aj naďalej požaduje financovanie nekrytého vplyvu zo štátneho rozpočtu navýšením rozpočtu kapitoly ministerstva kultúry.

1. Ministerstvo investícií, regionálneho rozvoja a informatizácie Slovenskej republiky

Ministerstvo investícií, regionálneho rozvoja a informatizácie Slovenskej republiky zásadne trvá na nasledujúcej pripomienke:

**K doložke vybraných vplyvov**

 DÔVODNENIE: Predkladateľ v rámci návrhu zákona ako aj sprievodných dokumentov uvádza, že bude vytvorený informačný systém register médií a audiovízie, resp. register v oblasti médií a audiovízie, avšak v analýze vplyvov sa zavádza informačný systém s odlišným názvom. Žiadame o primeranú úpravu tak, aby bolo jasné, aký systém sa vlastne vytvára. Predkladateľ v rámci analýzy vplyvov na rozpočet vyčísluje výdavky spolu vo výške 148 632,-€ v spojitosti s e-lendingovým systémom. Ak by v rámci vyčíslených výdavkov došlo aj k úpravám uvedeného systému, čo z obsahu materiálu ani sprievodných dokumentov nie je zrejmé, žiadame o vyznačenie alebo doplnenie do analýzy vplyvov aj na informatizáciu spoločnosti.

*Stanovisko Ministerstva kultúry* *Slovenskej republiky:*

Register v oblasti médií a audiovízie je plánovaný ako súčasť systému Centrálna správa registrov a evidencií, v ktorom budú spravované aj iné dáta v kompetencii MK SR.

E-lendingový systém pre knižnice nie je v analýze konkretizovaný z dôvodu, že jeho podoba ešte nie je definitívne určená.